CELEX: 61995CJ0121
Language: el
Date: 1996-06-20 00:00:00
Title: Απόφαση του Δικαστηρίου (πρώτο τμήμα) της 20ής Ιουνίου 1996. # VOBIS Microcomputer AG κατά Oberfinanzdirektion München. # Αίτηση για την έκδοση προδικαστικής αποφάσεως: Bundesfinanzhof - Γερμανία. # Κοινό Δασμολόγιο - Δασμολογικές κλάσεις - Βασική μονάδα η οποία συμπληρώνεται ώστε να προκύψει μηχανή επεξεργασίας δεδομένων - Κατάταξη στη Συνδυασμένη Ονοματολογία. # Υπόθεση C-121/95.

Avis juridique important

|

61995J0121

Απόφαση του Δικαστηρίου (πρώτο τμήμα) της 20ής Ιουνίου 1996.  -  VOBIS Microcomputer AG κατά Oberfinanzdirektion München.  -  Αίτηση για την έκδοση προδικαστικής αποφάσεως: Bundesfinanzhof - Γερμανία.  -  Κοινό Δασμολόγιο - Δασμολογικές κλάσεις - Βασική μονάδα η οποία συμπληρώνεται ώστε να προκύψει μηχανή επεξεργασίας δεδομένων - Κατάταξη στη Συνδυασμένη Ονοματολογία.  -  Υπόθεση C-121/95.  

Συλλογή της Νομολογίας του Δικαστηρίου 1996 σελίδα I-03047

ΠερίληψηΔιάδικοιΣκεπτικό της απόφασηςΑπόφαση για τα δικαστικά έξοδαΔιατακτικό
Λέξεις κλειδιά

++++Κοινό Δασμολόγιο * Δασμολογικές κλάσεις * Βασική μονάδα η οποία συμπληρώνεται ώστε να προκύψει μηχανή επεξεργασίας πληροφοριών και η οποία αποτελείται από περίβλημα περιέχον κυρίως δύο οδηγούς δισκετών * Κατάταξη στη διάκριση 8471 93 59 της Συνδυασμένης Ονοματολογίας  

Περίληψη

Η Συνδυασμένη Ονοματολογία του Κοινού Δασμολογίου, όπως προκύπτει από τα παραρτήματα του κανονισμού 2505/92, που τροποποιεί τα παραρτήματα Ι και ΙΙ του κανονισμού 2658/87, έχει την έννοια ότι μια βασική μονάδα, η οποία συμπληρώνεται ώστε να προκύψει μηχανή επεξεργασίας πληροφοριών και η οποία αποτελείται από περίβλημα περιέχον κυρίως δύο οδηγούς δισκετών, πρέπει να καταταγεί, κατ' εφαρμογήν του γενικού κανόνα 3 β' για την ερμηνεία της Συνδυασμένης Ονοματολογίας του Κοινού Δασμολογίου, στη διάκριση 8471 93 59 ως "μονάδα μνήμης", λόγω των οδηγών που περιέχει. Πράγματι, οι οδηγοί δισκετών, οι οποίοι προσδίδουν στη βασική αυτή μονάδα που προορίζεται για την επεξεργασία πληροφοριών τον ουσιώδη χαρακτήρα της, υπάγονται, λόγω των χαρακτηριστικών τους, στη διάκριση αυτή. 

Διάδικοι

Στην υπόθεση C-121/95,  που έχει ως αντικείμενο αίτηση του Bundesfinanzhof (Γερμανία) προς το Δικαστήριο, κατ' εφαρμογήν του άρθρου 177 της Συνθήκης ΕΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ  VOBIS Microcomputer AG  και  Oberfinanzdirektion Muenchen,  η έκδοση προδικαστικής αποφάσεως ως προς την ερμηνεία της Συνδυασμένης Ονοματολογίας του Κοινού Δασμολογίου, όπως αυτή προκύπτει από τα παραρτήματα του κανονισμού (ΕΟΚ) 2505/92 της Επιτροπής, της 14ης Ιουλίου 1992, που τροποποιεί τα παραρτήματα Ι και ΙΙ του κανονισμού (ΕΟΚ) 2658/87 του Συμβουλίου, για τη δασμολογική και στατιστική ονοματολογία και το Κοινό Δασμολόγιο (ΕΕ L 267, σ. 1),  ΤΟ ΔΙΚΑΣΤΗΡΙΟ (πρώτο τμήμα),  συγκείμενο από τους D. A. O. Edward (εισηγητή), πρόεδρο τμήματος, P. Jann και L. Sevon, δικαστές,  γενικός εισαγγελέας: C. O. Lenz  γραμματέας: R. Grass  λαμβάνοντας υπόψη τις γραπτές παρατηρήσεις που κατέθεσαν:  * η VOBIS Microcomputer AG, εκπροσωπουμένη από τον Helmut Columbus, φορολογικό σύμβουλο (Steuerberater) στο Handorf,  * η Επιτροπή των Ευρωπαϊκών Κοινοτήτων, εκπροσωπουμένη από την Claudia Schmidt, μέλος της Νομικής Υπηρεσίας, επικουρουμένη από τον Hans-Juergen Rabe, δικηγόρο Αμβούργου,  έχοντας υπόψη την έκθεση τoυ εισηγητή δικαστή,  αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 12ης Μαρτίου 1996,  εκδίδει την ακόλουθη  Απόφαση  

Σκεπτικό της απόφασης

1 Με διάταξη της 16ης Μαρτίου 1995, η οποία περιήλθε στο Δικαστήριο στις 10 Απριλίου 1995, το Bundesfinanzhof υπέβαλε, κατ' εφαρμογήν του άρθρου 177 της Συνθήκης ΕΚ, δύο προδικαστικά ερωτήματα ως προς την ερμηνεία της Συνδυασμένης Ονοματολογίας του Κοινού Δασμολογίου, όπως αυτή προκύπτει από τα παραρτήματα του κανονισμού (ΕΟΚ) 2505/92 της Επιτροπής, της 14ης Ιουλίου 1992, που τροποποιεί τα παραρτήματα Ι και ΙΙ του κανονισμού (ΕΟΚ) 2658/87 του Συμβουλίου, για τη δασμολογική και στατιστική ονοματολογία και το Κοινό Δασμολόγιο (ΕΕ L 267, σ. 1).  2 Τα ερωτήματα αυτά ανέκυψαν στο πλαίσιο διαφοράς μεταξύ της εταιρίας VOBIS Microcomputer (στο εξής: VOBIS) και της Oberfinanzdirektion Muenchen ως προς τη δασμολογική κατάταξη "περιβλήματος ηλεκτρονικού υπολογιστή με ενσωματωμένους οδηγούς δισκετών (compact)". Το προϊόν αυτό αποτελεί βασική μονάδα (διαστάσεων περίπου 27 x 41 x 15 cm και βάρους περίπου 8,1 kg), προοριζομένη για την ψηφιακή μονάδα επεξεργασίας μιας αυτόματης μηχανής επεξεργασίας πληροφοριών, και περιέχει, εντός μεταλλικού περιβλήματος με δυνατότητα απεικονίσεως ενδείξεων και κουμπιά χρήσεως, ηλεκτροτροφοδοτικό στοιχείο, δύο οδηγούς δισκετών και καλώδια συνδέσεως (στο εξής: βασική μονάδα).  3 Η διάκριση 8473 30 90 της Συνδυασμένης Ονοματολογίας του Δασμολογίου έχει ως εξής:  "8473 Μέρη και εξαρτήματα (...) που αναγνωρίζονται ότι προορίζονται αποκλειστικά ή κύρια για τις μηχανές ή συσκευές των κλάσεων 8469 μέχρι 8472:  (...)  8473 30 Μέρη και εξαρτήματα των μηχανών της κλάσης 8471:  (...)  8473 30 90 Άλλα"  4 Εξάλλου, η διάκριση 8471 93 59, η οποία ανήκει στο κεφάλαιο 84 του τμήματος XVI της Συνδυασμένης Ονοματολογίας, έχει ως εξής:  "8471 Αυτόματες μηχανές επεξεργασίας πληροφοριών και μονάδες (στοιχεία) αυτών. Μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού:  (...)  8471 93 * * Μονάδες μνήμης, έστω και αν παρουσιάζονται με το υπόλοιπο ενός συστήματος:  (...)  8471 93 40 * * * * * Μονάδες μνήμης σε δίσκους:  (...)  8471 93 59 * * * * * * Άλλες".  5 Σύμφωνα με τη σημείωση 5 του κεφαλαίου 84 της Συνδυασμένης Ονοματολογίας,  "5.Α. Θεωρούνται ως 'αυτόματες μηχανές επεξεργασίας πληροφοριών' , σύμφωνα με την έννοια της κλάσης 8471:  α) οι αριθμητικοί (ψηφιακοί) υπολογιστές που μπορούν:  1) να καταγράφουν το ή τα προγράμματα επεξεργασίας πληροφοριών και τουλάχιστον τα αμέσως αναγκαία στοιχεία για την εκτέλεση αυτού ή αυτών των προγραμμάτων,  2) να προγραμματίζονται ελεύθερα, σύμφωνα με τις ανάγκες του χειριστή,  3) να εκτελούν αριθμητικές επεξεργασίες που καθορίζονται από τον χειριστή και  4) να εκτελούν, χωρίς ανθρώπινη παρέμβαση, πρόγραμμα επεξεργασίας, την εκτέλεση του οποίου πρέπει να μπορούν, μέσω λογικής απόφασης, να τροποποιούν κατά τη διάρκεια της επεξεργασίας  (...)  Β. Οι αυτόματες μηχανές επεξεργασίας πληροφοριών μπορεί να παρουσιάζονται με μορφή συστημάτων που περιλαμβάνουν ποικίλο αριθμό χωριστών μονάδων, που είναι τοποθετημένες η καθεμία μέσα στο δικό της περίβλημα. Μπορεί να θεωρηθεί ότι αποτελεί μέρος του πλήρους συστήματος κάθε μονάδα που συγκεντρώνει ταυτόχρονα τις παρακάτω προϋποθέσεις:  α) που μπορεί να συνδεθεί με την κεντρική μονάδα επεξεργασίας είτε απ' ευθείας είτε μέσω μιας ή περισσοτέρων άλλων μονάδων  β) που είναι ειδικά κατασκευασμένη ως μέρος τέτοιου συστήματος (πρέπει, ιδίως, εφόσον δεν πρόκειται για μονάδα παροχής ηλεκτρικής ενέργειας, να μπορεί αυτή να δέχεται ή να παρέχει στοιχεία σε μορφή * κώδικα ή σημάτων * που να μπορεί να χρησιμοποιηθεί από το σύστημα).  Όταν παρουσιάζονται ξεχωριστά, οι μονάδες του είδους αυτού υπάγονται επίσης στην κλάση 8471.  Οι μηχανές που ενσωματώνουν αυτόματη μηχανή επεξεργασίας πληροφοριών ή που εργάζονται σε συνδυασμό με μια τέτοια μηχανή και εκτελούν ειδικό έργο αποκλείονται από την κλάση 8471. Οι μηχανές αυτές κατατάσσονται στην αντίστοιχη με το έργο αυτό κλάση ή, αν δεν υπάρχει, σε υπολειμματική κλάση."  6 Τέλος, σύμφωνα με τους γενικούς κανόνες για την ερμηνεία της Συνδυασμένης Ονοματολογίας του Κοινού Δασμολογίου,  "(...)  3. Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σ' εφαρμογή του κανόνα 2 β', ή σε κάθε άλλη περίπτωση, η κατάταξη γίνεται σύμφωνα με τα παρακάτω:  α) Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν κάθε μία ένα μόνο τμήμα των υλών που αποτελούν ένα αναμειγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξ ίσου εξειδικευμένες έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.  β) Τα αναμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3 α', κατατάσσονται σύμφωνα με την ύλη ή το είδος που δίνει σ' αυτά τον ουσιώδη τους χαρακτήρα, όταν είναι δυνατός αυτός ο καθορισμός."  7 Η VOBIS, εταιρία γερμανικού δικαίου, εισήγαγε στη Γερμανία τη βασική μονάδα, την οποία αυτή συμπλήρωσε με συμπληρωματικές μονάδες προκειμένου να δημιουργηθεί ψηφιακή μηχανή επεξεργασίας πληροφοριών.  8 Στις 13 Ιανουαρίου 1993, η Oberfinanzdirektion Muenchen χορήγησε στη VOBIS δεσμευτική γνωμοδότηση περί δασμολογικής κατατάξεως της βασικής μονάδας στη διάκριση 8473 30 90 της Συνδυασμένης Ονοματολογίας του Κοινού Δασμολογίου.  9 Επειδή η κατά της κατατάξεως αυτής ένστασή της απορρίφθηκε, η VOBIS άσκησε προσφυγή ενώπιον του Finanzgericht. Kατ' αυτήν, η βασική μονάδα υπάγεται στη διάκριση 8471 93 59 ως "μονάδα μνήμης", εφόσον, παρ' όλον ότι αποτελεί στοιχείο συσκευής compact, ανταποκρίνεται στα κριτήρια μιας "μονάδας", όπως αυτά καθορίζονται στη σημείωση 5 Β του κεφαλαίου 84 της Συνδυασμένης Ονοματολογίας.  10 Το Finanzgericht απέρριψε την προσφυγή με το σκεπτικό ότι, αφενός, η βασική μονάδα έπρεπε να καταταγεί ως "μέρος" μηχανής επεξεργασίας πληροφοριών η οποία έπρεπε να συμπληρωθεί και όχι ως εντελώς πλήρης μονάδα ανάγνωσης και ότι, αφετέρου, επρόκειτο βασικώς για περίβλημα περιέχον ήδη κάποια μέρη μηχανής επεξεργασίας πληροφοριών. Η VOBIS άσκησε αναίρεση (Revision) κατά της αποφάσεως αυτής ενώπιον του Bundesfinanzhof.  11 Tο Bundesfinanzhof, επειδή έκρινε ότι η διαφορά έθετε ζητήματα ερμηνείας του κοινοτικού δικαίου, αποφάσισε να υποβάλει στο Δικαστήριο τα ακόλουθα προδικαστικά ερωτήματα:  "1) Πρέπει το Κοινό Δασμολόγιο * Συνδυασμένη Ονοματολογία 1993 * να ερμηνεύεται υπό την έννοια ότι μια βασική μονάδα, όπως λεπτομερέστερα περιγράφεται στο σκεπτικό, η οποία συμπληρώνεται ώστε να προκύψει μηχανή επεξεργασίας δεδομένων και η οποία αποτελείται από ένα περίβλημα περιέχον κυρίως δύο οδηγούς δισκετών, πρέπει να καταταγεί, είτε απ' ευθείας είτε κατ' εφαρμογήν του σημείου 3, στοιχείο β', των γενικών κανόνων, στη διάκριση 8471 93 59 ως 'μονάδα μνήμης' , λόγω των περιλαμβανομένων σ' αυτήν οδηγών;  2) Σε περίπτωση αρνητικής απαντήσεως στο πρώτο ερώτημα:  Προκύπτει από την ερμηνεία του Κοινού Δασμολογίου ότι προϊόν του προαναφερθέντος τύπου πρέπει να κατατάσσεται στη διάκριση 8471 30 90 ως 'μέρος' (μηχανής επεξεργασίας δεδομένων);"  12 Mε το πρώτο του ερώτημα, το Bundesfinanzhof ερωτά κατ' ουσίαν αν η Συνδυασμένη Ονοματολογία του Κοινού Δασμολογίου, όπως αυτή προκύπτει από τα παραρτήματα του κανονισμού 2505/92, που τροποποιεί τα παραρτήματα Ι και ΙΙ του κανονισμού 2658/87, πρέπει να ερμηνεύεται υπό την έννοια ότι μια βασική μονάδα, προοριζομένη να συμπληρωθεί ώστε να προκύψει μηχανή επεξεργασίας πληροφοριών και αποτελουμένη από ένα περίβλημα περιέχον κυρίως δύο οδηγούς δισκετών, πρέπει να κατατάσσεται στη διάκριση 8471 93 59 ως "μονάδα μνήμης", λόγω των οδηγών που αυτή περιέχει.  13 Αποτελεί πάγια νομολογία ότι, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και ιδιότητες, όπως ορίζονται στην κλάση του Κοινού Δασμολογίου και των σημειώσεων επί των τμημάτων ή των κεφαλαίων. Επίσης, για την ερμηνεία του Κοινού Δασμολογίου, κατά πάγια νομολογία, οι σημειώσεις που προηγούνται των κεφαλαίων του Κοινού Δασμολογίου και οι επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας αποτελούν σημαντικά στοιχεία για την ενιαία εφαρμογή του Δασμολογίου και μπορούν να θεωρηθούν γι' αυτόν τον λόγο ως χρήσιμα για την ερμηνεία του στοιχεία (βλ., συναφώς, απόφαση της 17ης Οκτωβρίου 1995, C-59/94, και C-64/94, Pardo & Fils και Camicas, Συλλογή 1995, σ. Ι-3159, σκέψη 10).  14 Εν προκειμένω, από το γράμμα της κλάσεως 8471 προκύπτει ότι αυτή περιλαμβάνει τις αυτόματες μηχανές επεξεργασίας πληροφοριών και τις μονάδες αυτών. Στη διάκριση 8471 93 αναφέρονται ως μονάδες οι μονάδες μνήμης, έστω και αν παρουσιάζονται με το υπόλοιπο ενός συστήματος. Οι παρεπόμενες δασμολογικές διακρίσεις συνοψίζουν τα διάφορα είδη μονάδων μνήμης, συμπεριλαμβανομένων των μονάδων μνήμης σε δίσκους, είτε οπτικούς είτε "άλλους".  15 Από τη δικογραφία προκύπτει ότι η βασική μονάδα στερείται των αναγκαίων τεμαχίων προκειμένου να λειτουργεί ως κεντρική μονάδα επεξεργασίας που συνιστά το χαρακτηριστικό στοιχείο των αυτόματων μηχανών επεξεργασίας πληροφοριών, στις οποίες αναφέρεται η κλάση 8471, όπως ορίζεται από τη σημείωση 5 Α του κεφαλαίου 84 της Συνδυασμένης Ονοματολογίας. Επομένως, η βασική μονάδα δεν πρέπει να καταταγεί ως πλήρης ή μη πλήρης αυτόματη μηχανή επεξεργασίας πληροφοριών, κατά την έννοια της εν λόγω κλάσεως.  16 Τίθεται, επομένως, το ερώτημα αν η βασική μονάδα πληροί τις προϋποθέσεις μιας "μονάδας" όπως ορίζεται από τη σημείωση 5 Β του κεφαλαίου 84 της Συνδυασμένης Ονοματολογίας. Από το γράμμα της σημειώσεως αυτής προκύπτει ότι μια μονάδα αποτελεί μέρος ενός πλήρους συστήματος αυτόματων μηχανών επεξεργασίας πληροφοριών όταν πληροί δύο προϋποθέσεις: αφενός, πρέπει να μπορεί να συνδεθεί με την κεντρική μονάδα επεξεργασίας είτε απ' ευθείας είτε μέσω μιας ή περισσοτέρων άλλων μονάδων και, αφετέρου, πρέπει να είναι ειδικά κατασκευασμένη ως μέρος τέτοιου συστήματος.  17 Η βασική μονάδα για την οποία πρόκειται στην κύρια δίκη δεν πληροί τις προϋποθέσεις αυτές. Πράγματι, δεν πρέπει να συνδέεται με μια κεντρική μονάδα επεξεργασίας, αλλά η κεντρική αυτή μονάδα είναι που πρέπει να ενσωματώνεται στη βασική μονάδα.  18 Εντούτοις, δεν αμφισβητείται ότι οι οδηγοί δισκετών, που περιέχουν οι μονάδες, θεωρούνται οι ίδιοι ως μονάδες μνήμης σε δίσκους και ότι, δεδομένου ότι δεν είναι οπτικοί, υπάγονται στη διάκριση 8471 93 59, η οποία φέρει τον τίτλο "μονάδες μνήμης σε δίσκους άλλες". Δεν αμφισβητείται επίσης ότι κάθε συστατικό στοιχείο της βασικής μονάδας, όπως είναι το ηλεκτροτροφοδοτικό στοιχείο, πρέπει να κατατάσσεται καθεαυτό στη διάκριση 8471 99 90, η οποία φέρει τον τίτλο "άλλες: άλλες" ή στη διάκριση 8473 30 90, η οποία φέρει τον τίτλο "μέρη και εξαρτήματα των μηχανών της κλάσης 8471: άλλα".  19 Οσάκις, όπως εν προκειμένω, το συγκεκριμένο προϊόν πρέπει, εκ πρώτης όψεως, να καταταγεί σε δύο κλάσεις χωρίς να εφαρμόζεται ο γενικός κανόνας 3 α', ο γενικός κανόνας 3 β' προβλέπει ότι η κατάταξη των προϊόντων που προκύπτουν από τη συναρμολόγηση διαφόρων αντικειμένων εξαρτάται από την ύλη ή το είδος που δίνει σ' αυτά τον ουσιώδη χαρακτήρα τους.  20 Η εφαρμογή του κανόνα αυτού, στην παρούσα περίπτωση, ενισχύεται από το σημείο 3 β', ΙΧ, των επεξηγηματικών σημειώσεων επί του Εναρμονισμένου Συστήματος. Αν και τα στοιχεία που τη συνθέτουν μπορούν να χωριστούν, η βασική μονάδα πληροί τις προϋποθέσεις του σημείου αυτού ως είδος που προκύπτει από τη συναρμολόγηση διαφόρων αντικειμένων. Τα στοιχεία αυτά πράγματι είναι προσαρμοσμένα τα μεν προς τα δε και αλληλοσυμπληρώνονται, η δε σύνθεσή τους αποτελεί ένα σύνολο του οποίου τα συστατικά μέρη συνήθως δεν πωλούνται χωριστά.  21 Επομένως, πρέπει να εξεταστεί ο ουσιώδης χαρακτήρας της βασικής μονάδας. Σύμφωνα με την επεξηγηματική σημείωση του Εναρμονισμένου Συστήματος που αφορά το σημείο 3 β', VIIΙ, ο χαρακτήρας αυτός μπορεί να προκύψει ιδίως από τη φύση της συστατικής ύλης ή των ειδών που τη συνθέτουν, από τον όγκο τους, την ποσότητά τους, το βάρος τους ή την αξία τους, καθώς και από τη σπουδαιότητα μιας των συστατικών υλών ενόψει της χρησιμοποιήσεως των προϊόντων.  22 Όπως ο γενικός εισαγγελέας τόνισε στην παράγραφο 14 των προτάσεών του, μόνον η αξία και η σπουδαιότητα των συστατικών στοιχείων ενόψει της χρησιμοποιήσεως του προϊόντος παρέχουν λυσιτελή κριτήρια στο πλαίσιο της παρούσας υποθέσεως.  23 Δεδομένου ότι η βασική μονάδα προορίζεται για την αυτόματη επεξεργασία πληροφοριών, διαπιστώνεται, αφενός, ότι οι δύο οδηγοί δισκετών τής προσδίδουν τον ουσιώδη χαρακτήρα της και, αφετέρου, ότι το μεταλλικό περίβλημα, οι απεικονίσεις ενδείξεων, τα κουμπιά χρήσεως, το ηλεκτροτροφοδοτικό στοιχείο και τα καλώδια συνδέσεως έχουν δευτερεύουσα μόνο σημασία.  24 Επομένως, η βασική μονάδα πρέπει να καταταγεί στη διάκριση 8471 93 59, όπως οι δύο οδηγοί δισκετών.  25 Επομένως, στο πρώτο ερώτημα πρέπει να δοθεί ως απάντηση ότι η Συνδυασμένη Ονοματολογία του Κοινού Δασμολογίου, όπως προκύπτει από τα παραρτήματα του κανονισμού 2505/92, που τροποποιεί τα παραρτήματα Ι και ΙΙ του κανονισμού 2658/87, πρέπει να ερμηνευθεί υπό την έννοια ότι μια βασική μονάδα, η οποία συμπληρώνεται ώστε να προκύψει μηχανή επεξεργασίας πληροφοριών και η οποία αποτελείται από περίβλημα περιέχον κυρίως δύο οδηγούς δισκετών, πρέπει να καταταγεί, κατ' εφαρμογήν του γενικού κανόνα 3 β' για την ερμηνεία της Συνδυασμένης Ονοματολογίας του Κοινού Δασμολογίου, στη διάκριση 8471 93 59 ως "μονάδα μνήμης", λόγω των οδηγών που περιέχει.  26 Λαμβάνοντας υπόψη την απάντηση που δόθηκε στο πρώτο ερώτημα παρέλκει η απάντηση στο δεύτερο ερώτημα.  

Απόφαση για τα δικαστικά έξοδα

Επί των δικαστικών εξόδων  27 Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων, που κατέθεσε παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.  

Διατακτικό

Για τους λόγους αυτούς,  ΤΟ ΔΙΚΑΣΤΗΡΙΟ (πρώτο τμήμα),  κρίνοντας επί των ερωτημάτων που του υπέβαλε με διάταξη της 16ης Μαρτίου 1995 το Bundesfinanzhof, αποφαίνεται:  Η Συνδυασμένη Ονοματολογία του Κοινού Δασμολογίου, όπως προκύπτει από τα παραρτήματα του κανονισμού (ΕΟΚ) 2505/92 της Επιτροπής, της 14ης Ιουλίου 1992, που τροποποιεί τα παραρτήματα Ι και ΙΙ του κανονισμού (ΕΟΚ) 2658/87 του Συμβουλίου, για τη δασμολογική και στατιστική ονοματολογία και το Κοινό Δασμολόγιο, πρέπει να ερμηνευθεί υπό την έννοια ότι μια βασική μονάδα, η οποία συμπληρώνεται ώστε να προκύψει μηχανή επεξεργασίας πληροφοριών και η οποία αποτελείται από περίβλημα περιέχον κυρίως δύο οδηγούς δισκετών, πρέπει να καταταγεί, κατ' εφαρμογήν του γενικού κανόνα 3 β' για την ερμηνεία της Συνδυασμένης Ονοματολογίας του Κοινού Δασμολογίου, στη διάκριση 8471 93 59 ως "μονάδα μνήμης", λόγω των οδηγών που περιέχει.